
Til Linnea og Benjamin.


Den globale menneskehandelen omsetter for 150 milliarder dollar i året. De siste årene har smuglerruten mellom Vest-Afrika og Kanariøyene blitt stadig viktigere for å få folk inn i Europa. Mellom januar og oktober 2023 kom rundt 30 000 mennesker sjøveien fra Vest-Afrika til Kanariøyene. Mange blir deretter sittende fast i Europa i det som nærmest kan beskrives som moderne slaveri. De blir fratatt ID-papirer, låst inne eller blir fanget i oppdiktede gjeldsfeller av folk som ser dem som handelsvarer.


Motorlyden brølte gjennom hullene i frontruta. Kupeen var kald, men Vanessa svettet. Pustet støtvis.

«Lever du?» spurte hun.

Ikke noe svar.

Hun kastet et kjapt blikk på GPS-en, for å se hvor hun skulle kjøre. Hvor var nærmeste sykehus? Var det Danderyd? Nye Karolinska? Hun hadde ingen anelse.

De prøvde å kjøre opp på siden av henne igjen, klarte det nesten. Et skudd ble avfyrt. Hun famlet etter Sig Saueren sin i jakkelomma med høyrehånden. Trykket ned sideruta, kjente at fartsvinden fikk hånden til å skjelve. Skjøt et skudd med venstrearmen vridd bakover, mest for at de skulle skjønne at hun ikke kviet seg for å skyte for å få dem til å holde avstand.


PROLOG

HAN STOPPET OG vendte ansiktet opp. Forundret betraktet han de store snøfnuggene som dalte ned fra den mørke himmelen. Han dro hetta på jakka tilbake og lukket øynene. Strakte ut tungen, smakte på nålestikkene av kulde. Dro hetta opp igjen. Passerte en bokhandel med kristenlitteratur, deretter bymisjonens bruktbutikk. I vinduet sto det en gitar og noen bøker. På den andre siden lå det et stengt skredderverksted. Han så lyset fra kebabrestauranten på hjørnet av Odengatan. Han nærmet seg. Dro oppå skjerfet så det dekket nesen og munnen. Kneppet opp jakka. Han var nær ved å dra av seg hanskene da han skulle åpne døra, men tok seg i det. Innenfor, i det skarpe, hvite lyset, duftet det spisskummen. Han var sulten, hadde ikke fått i seg maten han hadde varmet. Familier satt spredt rundt i lokalet. En gruppe menn med treningsbager og innebandykøller. Han kunne ikke se mennene han lette etter. Snudde på hodet – høyre, venstre – så høyre igjen.

Hadde han tatt feil?

Da fikk han øye på trappa ned til underetasjen. Han beveget seg dit, passerte en barnevogn. Der lå det et spedbarn og sov. Han tenkte det var rart at det bare var fjorten år siden han selv hadde vært så liten og uskyldig. Nå skulle han avslutte et liv. Han gikk ned trappa, påpasselig med ikke å snuble. Kjente kulden fra stålet gjennom hanskene. Tok av seg den høyre og puttet den i lomma. Rett fram lå kassa og en stor grønnsaksdisk. Bak den skinte de kjegleformede kjøttstykkene på de roterende grillspydene. I en sofagruppe til venstre for ham satt de to mennene ved siden av hverandre, bøyd over store tallerkener.

De så på mobilene sine. Registrerte ikke ham.

Han dro fram Skorpionen. Noen fikk øye på automatvåpenet han hadde i høyre hånd, og skrek. Han løftet det. Avstanden var så kort at han knapt trengte å sikte. De som hadde oppdaget ham, som hadde forstått intensjonen, kastet seg skrikende ned på gulvet.

Han skjøt en salve.

Kroppen ble kastet bakover i sofaen da kulene slo inn i brystet. Han sveipet våpenet foran seg for å holde de andre på avstand. Den andre mannen hadde kastet seg ned, søkt dekning under bordplata. Han skjøt fire skudd til, siktet på magen og brystet. Kroppen til den første mannen rykket til for hvert treff.

Han rygget mot trappa, fortsatt med våpenet hevet, det var kanskje noen som ville spille helt. Men da han så utover spisegjestene som krøp sammen under bordene og klemte seg inntil veggene, så han ingen helter, bare skrekkslagne pattedyr. Han løp opp trappa. På bordene i overetasjen sto tallerkenene forlatt. Måltider avbrutt i panikk. Lokalet var nesten tomt, gjestene hadde stormet ut og løp nå nedover Odengatan. Han dyttet opp døra med skulderen og svingte til venstre, inn i Hagagatan. Han løp forbi en fransk restaurant og fortsatte under det blå lyset fra et P-skilt.

Han beveget seg uten å tenke, visste nøyaktig hvordan han skulle komme seg fram. Han hadde trent, skulle være i sikkerhet om åtte og et halvt minutt.

Foran Best Western-hotellet som delte bygning med en ICA-butikk, svingte han i Vanadisvägen. Han gikk opp bakken, tvang seg til ikke å løpe.

Sju minutter senere låste han opp døra til den lille leiligheten. Han tørket av de våte skoene på dørmatta og gikk gjennom gangen. La fra seg Skorpionen på oppvaskbenken og sank ned ved kjøkkenbordet, der mobilen lå. Tallerkenen med maten han ikke hadde klart å få i seg tidligere, sto der fortsatt. Han puttet en kyllingbit i munnen. Så tok han opp mobilen, startet den krypterte chatten og skrev til bestilleren at det var gjort.

Han fikk svar med det samme. Tre røde hjerteemojier.

Han reiste seg fra bordet, gikk ut i gangen for å henge fra seg jakka. Stakk hånden i lomma, lette etter den høyre hansken. Men den lå ikke der. Han fant bare en serviett og en gammel tyggegummipakke. Sjekket den andre lomma.

Den var tom.

Betydningen fikk ham til å slå neven i den hvite veggen i gangen.

Han hadde mistet hansken. Først ble han livredd. Hvis noen fant den, kunne de finne ut hvem han var.

Så innså han at det ikke spilte noen rolle.

Han eksisterte ikke.

Han var ingen.

Absolutt ingen.


DEL I

Vi var 160 personer i en båt som var 21 meter lang og 3 meter bred. Vi satt oppå hverandre. Det var noen som ikke ville gå om bord, og da dro smugleren fram våpen. Havet var grusomt, og nettene var kalde. Mange drakk sjøvann. Vi gjorde vårt fornødne i en bøtte. En kar ble helt vill og hoppet rett ut i havet. Han bare forsvant.

 

Mann fra Mali.

Stockholm, desember

 

POLITIFØRSTEBETJENT VANESSA FRANK satt ved skrivebordet sitt i politihuset på Kungsholmen. Hun løftet blikket fra dataskjermen og så inn i øynene til kong Carl XVI Gustaf, som våket myndig over henne. Det var Celine, den atten år gamle datteren hennes, som hadde hengt opp det innrammede bildet. Vanessa smilte da hun tenkte på jenta med det grønne håret. Så flyttet hun blikket tilbake til skjermen, og ansiktet fikk et bekymret drag. Bildet hun gransket, manglet kunstneriske ambisjoner. Opphavsmannen var ikke kunstner, men krimtekniker. Motivet var tjueseks år gamle Mustafa Hajj, skutt og drept med sju skudd, liggende på gulvet inne på kebabrestauranten Midan i Odengatan. En uidentifisert gjerningsmann hadde tatt livet av ham ti måneder tidligere, og samtidig nesten klart å drepe vennen hans, Akram Ilo.

Etterforskningen hadde stått stille. Nå var det vinter igjen, og i begynnelsen av desember hadde drapet blitt lempet over på henne.

Hun klikket med musa, og et nytt bilde dukket opp. Gjerningsmannen var kledd i svart jakke med hetta trukket opp, på vei inn i restauranten. Klokka var da 20.43. Nøyaktig tjueen sekunder senere hadde det første skuddet blitt løsnet. Gjerningsmannen hadde forsvunnet bortover Hagagatan. Skjerfet hadde glidd ned og blottet ansiktet et øyeblikk. Akkurat da hadde han blitt observert av et vitne som satt ved et vindusbord på den franske restauranten Bistrot Paname. Mannen hadde beskrevet ham som en mørkhåret gutt i femtenårsalderen, kanskje til og med yngre.

Vanessa møtte kongens blikk på veggen igjen, over kanten på lesebrillene.

«Landet ditt har blitt et sted der barn fungerer som drapskommandoer», sa hun til det stumme ansiktet. «Jeg kommer ikke til å finne denne barnesoldaten ved å avdekke motivet hans, han er bare et redskap for en eller annen. Det står en initiativtager bak ham, og det er hans eller hennes motiv jeg er ute etter», forklarte hun.

Hun tiet, tok blikket fra Kongen.

«Men det driter vel du i.»

Det banket på døra. Vanessa førte automatisk hånden til lesebrillene for å ta dem av, men ombestemte seg. Hun hadde ennå ikke vent seg til at andre så henne med dem. Døra ble åpnet. Martin Wester, kollegaen hennes på Grov krim City, kom inn.

«Sitter du i telefon?»

«Nei?»

Han så seg rundt. Vanessa lurte på om det gjaldt hansken som ble funnet utenfor Midan i forbindelse med skuddrapet. Teknikerne hadde sikret DNA som ble sendt til analyse. Men de hadde ikke fått noen treff i det nasjonale registeret. Til hennes overraskelse hadde ikke prøven blitt sendt til Eurodac, det europeiske DNA- og fingeravtrykkregisteret for asylsøkere. Det første hun hadde gjort som spaningsleder for det uløste drapet, var å kontakte Eurodac.

«Jeg syntes jeg hørte at du snakket med noen», sa Martin.

Vanessa smilte.

«Det er bare meg her. Ingen har ringt meg og jeg har ikke ringt noen. Vil du sette deg?»

Han ble stående.

«Vi må dra.»

Hun kikket på klokka, den var fem over ti lørdag kveld. Ikke at det spilte noen rolle, Celine var på hjemmefest. Leiligheten var tom.

«En mann er skutt og drept på Björnbo herregård i Sigtuna», fortsatte Martin.

Vanessa lyttet uten å fortrekke en mine. Antall unge menn som ble ofre for skytevåpen var alarmerende høyt, og hadde vært det i flere år.

«Det er noen omstendigheter som er ganske underlige. Så vidt jeg forstår, skal det ha vært en slags swingersfest. Men det er nok ikke det mest oppsiktsvekkende.»

Vanessa hevet øyenbrynene.

«Offeret er Jakob Gradelius.»

Hun tok av seg lesebrillene og foldet dem sammen.

«Den Jakob Gradelius?»

«Ja.»

Jakob Gradelius var en kjent forretningsmann og milliardær som ofte figurerte i mediene. Han poserte gjerne på luksusyachten sin, eller i en av sportsbilene. Pengene hadde han tjent på flyktningmottak og privatskoler. Forretningsimperiet hans besto også av flere eiendoms- og byggefirmaer. Men da Vanessa prøvde å huske sist hun hadde sett et intervju med ham, klarte hun det ikke. Det måtte være noen år siden.

Hun hadde fulgt med på skriveriene, fordi hun hadde hatt et personlig forhold til Jakob Gradelius. Nå spurte hun seg hvorfor de hadde sluttet å skrive om ham. Kanskje leserne hadde mistet interessen?

Det ville i så fall forandre seg de nærmeste dagene, tenkte hun.

Drapsetterforskninger der ofrene var offentlige personer, ble utsatt for hardt press fra mediene. At Jakob Gradelius dessuten hadde blitt skutt og drept på det som ganske sikkert ville bli omtalt som en sexfest, ville ikke dempe iveren hos landets journalister.

Vanessa reiste seg og gikk bort til stumtjeneren ved langveggen. Hun begynte å ta på seg den svarte dunjakka.

«Håper du har gode latinkunnskaper», sa Martin.

Hun kikket på ham.

«Hva mener du?»

«Kveldens tema skal ha vært antikkens Roma.»

Martin smilte og flyttet seg til siden så hun kunne gå først ut av rommet. Da hun var yngre, ville hun ha fnyst av den slags ridderlighet. Men jo eldre hun ble, desto mer satte hun pris på den.

GRUSGANGEN FRAM TIL Björnbo herregård var kantet med fakler som blafret i den kalde desembervinden. På den snødekte gressplenen sto det et titalls politibiler.

Vanessa og Martin gikk opp en trapp og kom inn i en foajé. Til høyre holdt fem uniformerte kollegaer et førtitalls festdeltakere under oppsikt. Omtrent halvparten menn og halvparten kvinner. Vanessa registrerte at kvinnene som regel var yngre enn mennene. Bålet i den åpne peisen spredte en behagelig, tiltrengt varme. Festdeltakerne var kledd i hvite togaer og hadde sandaler på føttene. Mennene var veltrente, kvinnene vakre og slanke. Det var ingen tvil om at det dreide seg om velsituerte mennesker fra de høyere samfunnslag. Alle vek unna blikkene deres. Vanessa kjente igjen flere av dem. En kvinnelig programleder fra TV4, en forfatter, en sosialdemokratisk politiker omtalt som framtidig partilederkandidat. Pluss et par advokater, en kvinnelig influenser og noen velkjente gründere.

Kollega Örjan Söderberg var åstedssjef, og sto i den andre enden av rommet og snakket lavmælt med en tekniker. Vanessa og Martin håndhilste på Örjan og ble med ham litt utenfor hørevidde for festdeltakerne.

«Han ligger ovenpå», sa Örjan. «Det var stort sett der festen foregikk.»

«Hvem var det som organiserte dette?» spurte Vanessa.

«Mika Oscarsson. Hun venter på å snakke med dere. Stina Gradelius, offerets kone, er også i andreetasje.»

Vanessa visste at Jakob Gradelius var gift, men ble overrasket da hun skjønte at kona hans også hadde vært med på festen.

«De var her sammen?»

«Ja.»

«Vitner?»

«Ikke til selve drapet. Ingen av de andre festdeltakerne befant seg i rommet da Jakob Gradelius ble skutt.»

«Er dere sikre på at gjerningsmannen ikke er i bygningen fortsatt?»

«Ingenting tyder på det. Vi holder fortsatt på å sjekke hendene til alle sammen for kruttslam, men jeg er sikker på at gjerningsmannen flyktet gjennom det åpne vinduet i rommet. Vi har hundepatruljer som er ute og leter.»

«Når ble han skutt?» spurte Martin.

«Litt over ni, ser det ut til. Nødsamtalen kom elleve minutter over.»

Da Vanessa, Martin og Örjan kom opp til andre etasje, så de tydelige spor etter den avbrutte festen. Divaner og senger sto utplassert i en stor og rikt utsmykket salong, der veggkandelabre spredte et gulaktig skjær over maleriene. Vanessa så fulle og halvfulle drikkebegre overalt, og små utskårne sidebord som buet seg under vekten av gullfat overlesset med frukt. Det eneste som minnet om at året var 2024, var skålene med kondomer som sto plassert her og der. Hun la merke til at det lå flere brutte forpakninger på gulvet.

Örjan Söderberg førte dem gjennom en korridor som var omgitt av store oljemalerier, og fram til en ny salong.

Midt i rommet sto det flere divaner og senger i en halvsirkel. Vanessa registrerte at lakenene var i uorden og så fuktige ut. Lenger borte i et naborom så hun ryggen på en tekniker.

«Åstedet», sa Örjan Söderberg og pekte den veien. «Vi har funnet to patronhylser.»

Vanessa og Martin ble stående i døråpningen til det lille rommet. Innredningen besto for det meste av en stor seng med forgylte sengestolper. I senga lå Jakob Gradelius på rygg. Den hvite togaen, som var dratt opp så kjønnet hans var blottlagt, var rød av blod. Vanessa kunne se ett skuddsår like nedenfor halsen, og ett midt i brystet. Et vindu som vendte mot skogen, sto åpent. I den andre enden av rommet var det et rustikt klesskap i en mørk tresort. Skapdøra var dekket av et stort speil.

«Har dere sjekket klesskapet?» spurte Vanessa en av teknikerne.

Han nikket.

«Kan du åpne det så vi kan få se hvor mye det kan romme?»

Teknikeren balanserte rutinert på stegplatene som var lagt ut på gulvet, og åpnet døra.

«Takk», sa Vanessa.

Mannen lukket døra og gikk tilbake til å sikre spor rundt den døde Jakob Gradelius.

«Stort nok til å romme en voksen mann», konstaterte Vanessa og så på Martin.

Hun snudde seg mot teknikeren igjen.

«Kan jeg gå bort til vinduet?»

«Ja.»

Martin ble stående i døråpningen mens Vanessa gikk bort og kikket ut. Det var omtrent fire meter ned til den snødekte bakken. Til høyre for vinduet oppdaget hun en brannstige.

De gikk tilbake til den første salongen.

«Jeg avhører Mika Oscarsson», sa hun til Martin. «Du begynner med ordensvaktene, og så, hvis du rekker, tar du Stina Gradelius.»

Örjan Söderberg, som hadde vært på vei ned til underetasjen, stoppet opp ved siden av dem.

«Jeg snakket kort med Stina Gradelius tidligere. Hun er naturlig nok rystet og knapt tilsnakkende. Det eneste jeg klarte å få ut av henne, var at de vanligvis pleier å ha livvaktbeskyttelse.»

Vanessa hevet øyenbrynene.

«Hvorfor det?»

«‘Fordi det skjer så mye nå for tiden’, sa hun. Men som sagt, hun er ikke særlig talefør for øyeblikket.»

Senegal, oktober

 

MORGENGRY, SOLEN HADDE nettopp stått opp over den vestafrikanske kysten. Miranda Nuñez stoppet opp og så ut over Atlanteren. Hun var barbeint og bar de hvite joggeskoene sine i hånden for at de ikke skulle bli fulle av sand.

Et par åpne fiskebåter – cayucos, ble de kalt – var på vei ut mot det åpne havet. Om mindre enn tjuefire timer skulle hun selv befinne seg om bord i en av dem, med kurs mot Fuerteventura. De spanske Kanariøyene lå et sted der borte, på den andre siden av havet. Smuler av Europa, strødd ut utenfor det afrikanske fastlandet.

Hun tok tak i det solblekte stoffet i den tynne, røde bomullskjolen og førte det til nesen. Det stinket fisk, akkurat som hele hun. I de fem dagene hun hadde ventet, hadde hun vært innlosjert på en fiskefabrikk.

Hun begynte å gå igjen. Sanden var kjølig mot fotsålene, solen hadde ikke rukket å varme den ennå. Tangklaser, plastposer og inntørkede skalldyr lå i strandkanten.

Morgenens første surfere, hvite med lange badeshorts og brett under armene, vasset ut i vannet.

De ville snart få følge av flere.

Lenger borte på stranda sto det en flokk løsbikkjer. De knurret og bjeffet, de større glefset og bet etter de mindre for å komme til det de kranglet om. Hun førte ubevisst hånden til overleppen og dro fingertuppen over det lille, hvite arret.

Hun var elleve år gammel den gangen hun prøvde å klappe en løsbikkje i Caracas. En tispe med hengende, mørkt jur. Miranda hadde gått ned på kne og strukket ut hånden for å stryke tispa over den brune pelsen, da den plutselig gikk til angrep og bet seg fast i leppen hennes. Et par menn hadde løpt bort og bendt løs kjevene på hunden.

Det var atten år siden nå.

Hun stoppet igjen og flyttet blikket mot sørvest. Et sted der borte lå Venezuela, som hun hadde forlatt med et lasteskip, gjemt i en container sammen med tolv andre kvinner. De hadde blitt ført i land i Dakar og kjørt de åtte milene til M’Bour. Betalt to tusen euro, som overfarten til Kanariøyene kostet, og blitt bedt om å vente.

Hun hadde stått på en annen strand, et stykke sør for byen, da nattas fire cayucos, overfylt med migranter, la ut. Hun ønsket å se hva som ventet henne. Det hadde vært drøyt to hundre mennesker i hver av de tjueen meter lange fiskebåtene. Reisen tok mellom en uke og ti dager. Miranda hadde sittet igjen på stranda etter at flåten la ut, hørt på bølgene, sett på fiskerne som forberedte garnene til morgenfisket. Bare en halv time etter at flåten var slukt av mørket, hørte hun skudd fra havet.

Hun spurte en av fiskerne hva som skjedde.

«Militæret skyter på dem», forklarte han.

«For å stoppe båtene?»

Han smilte, et tungt og sørgmodig smil, med brune tannstubber.

«Nei, for å plage dem. Som et siste farvel.»

Miranda ristet på hodet av minnet og begynte å gå igjen.

Hun nærmet seg hundeflokken, gikk i en bue rundt dem for ikke å skremme dem. Kjeftene var blodige, de spiste på noe som var skylt opp av bølgene. Kanskje en fisk? Hun strakte halsen, men klarte ikke å se hva de kranglet om. En av hundene kastet seg over en annen og glefset etter den, og i luka som oppsto, så hun hva som lå i sanden.

Hun strakte instinktivt armene i været, skrek og løp mot dem. Hundene spredte seg, forsvant skremt til alle kanter. Hun stoppet og bøyde seg ned over den svarte, opprevne bylten.

Det var en liten menneskekropp, et spedbarn.

Øynene var oppsperret, og kjøttet lyste rosa der hundene hadde gnagd.

Miranda skjønte at en av nattas cayucos måtte ha forlist. Hun løftet blikket for å unngå synet av det døde barnet, og kikket ut på bølgene som uberørt fortsatte å slå mot den hvite sanden.

VED ET KRAFTIG skrivebord i kirsebærtre satt en brunhåret kvinne i trettiårsalderen. Hun var kledd i toga, håret var oppsatt med en sølvspenne. Den uniformerte politimannen som hadde holdt henne med selskap, nikket til Vanessa før han forlot dem. Mika Oscarsson reiste seg og håndhilste på henne.

«Mika.»

«Det er du som arrangerer disse festene?» spurte Vanessa.

«Ja, akkurat.»

«Hvor ofte gjør du det?»

«En gang annenhver måned.»

Vanessa tok av seg dunjakka og la den over en grønn fløyelssofa i den andre enden av rommet. Hun ba Mika sette seg i sofaen, tok stolen ved skrivebordet og satte den rett overfor.

«Hvordan blir deltakerne utvalgt? Er det en slags medlemsklubb?» spurte hun og satte seg.

«Ja, nettopp. De sender inn en søknad, jeg gransker den og avgjør om de passer inn i profilen vår.»

Vanessa la hodet på skakke.

«Hva vil du si er profilen deres?»

Mika smilte.

«Vi vil at parene våre skal være attraktive. Helst også vellykket. Vi er svært selektive og diskré.»

«Søker man parvis?»

«Som regel, ja. Men det hender vi gjør unntak. Særlig for kvinner. De kan bli medlemmer på egen hånd. Enslige menn må søke sammen med et par som går god for vedkommende.»

Vanessa nikket.

«Hvor mange festdeltakere var det her i kveld?»

«Førtitre», svarte Mika kjapt. «Jeg har listen på mailen min, men alle mobiltelefoner er fortsatt innlåst. Vi tar fra gjestene telefonene når de kommer. Fotografering er forbudt, av åpenbare grunner.»

Vanessa tenkte på nødsamtalen Örjan Sandberg hadde fortalt om. Noen kunne tydeligvis ringe.

«Hvem var det da som ringte 112?»

«En av vaktene, tror jeg.»

Vanessa så ut gjennom vinduet bak skrivebordet. Store snøfnugg falt utenfor. Kulden som hadde holdt Stockholm i sitt grep den siste uka, viste ingen tegn til å gi seg. Hun møtte blikket til Mika igjen.

«Kan du fortelle hva som skjedde?»

«Du mener om jeg så at Jakob Gradelius ble skutt?» spurte Mika.

«Ja.»

Mika ristet på hodet. Hun sukket bekymret og førte en hånd til sølvspennen i håret.

«Nei, men jeg hørte skuddene. Jeg befant meg i salongen, og så Jakob gå inn i et av de private rommene med en kvinne. Etter en stund kom hun ut og lukket døra bak seg. Noen sekunder senere lød det første skuddet.»

«Og ingen forlot rommet etter det?»

«Ikke så vidt jeg kunne se.»

«Hvem var kvinnen som ble med Jakob inn på rommet?»

«Felicia Runsiö. Hun er en av enhjørningene som var her i kveld. Jeg tror faktisk hun var den eneste.»

«Enhjørningene?»

«De single kvinnene. De blir kalt det.»

Vanessa nikket.

«Har hun vært her før?»

«Ja, det var ingen nye her i kveld, så vidt jeg kan huske.»

Vanessa tenkte på den døde Jakob Gradelius, som lå i den store senga.

«Hva ble det rommet brukt til?»

«Enkelte av gjestene våre går unna for å være litt i fred. De vil kanskje vie seg til … ja, jeg vet ikke. Ha litt privatliv.»

«Hvor lenge var de der inne?»

«Jeg vet ikke. Et par minutter.»

«Kan det ha vært en annen person i rommet, som du ikke så?»

«Det er mulig.

Vanessa bestemte seg for å snakke med Felicia Runsiö så fort som mulig.

«Unnskyld meg et øyeblikk», sa hun, og forlot rommet. Politimannen som hadde holdt Mika med selskap i påvente av avhøret, satt på huk i salongen utenfor og kikket på noe på en av divanene. Da han oppdaget Vanessa, reiste han seg fort.

«Fy faen for en jobb å rydde opp her», sa han.

Vanessa så nå at han hadde sett på en brukt kondom.

«Kan du spore opp en Felicia Runsiö blant festdeltakerne og sende henne opp hit? Jeg må snakke med henne.»

Hun gikk tilbake til rommet der Mika Oscarsson fortsatt satt i den grønne fløyelssofaen. Vanessa satte seg på stolen rett overfor igjen.

«Kan du beskrive kvelden fram til Jakob Gradelius ble drept?»

«Hva mener du?»

«Jeg vil ha alt det praktiske. Når kom gjestene?»

«Dørene ble åpnet klokka seks. De fleste kom ved halv sjutiden. En halvtime senere ble dørene lukket.»

En ny politibil kjørte inn på gårdsplassen. Blålyset pulserte gjennom vinduet før det ble slått av.

«Hvor befant vaktene seg?» spurte Vanessa.

«Ved entreen.»

«Takk. Fortsett, er du snill.»

«Når dørene er stengt, kommer ingen flere gjester inn. Vi er svært strenge på det. Men de som var her, drakk champagne eller vin. Rundt klokka åtte begynte de … seksuelle aktivitetene. Enkelte gikk av sted for seg selv, andre var mer offentlige.»

Det lød skritt fra salongen. Vanessa snudde på hodet og så at den uniformerte politimannen hadde kommet tilbake med en ung kvinne, som hun forsto var Felicia Runsiö. I likhet med de andre gjestene var hun kledd i en hvit toga. Vanessa ba Mika Oscarsson om kontaktopplysningene hennes, og oppfordret henne til å svare på telefon.

«Bare et siste spørsmål.»

Mika, som hadde vært på vei ut av rommet, stoppet og snudde seg.

«Ja?»

«Hva er det med disse festene som tiltrekker folk?»

Mika var stille en stund mens hun tenkte seg om.

«Vi prøver ofte å overbevise oss selv om at vi er hevet over naturen. Men det er vi ikke. I bunn og grunn er også milliardærer og suksessrike artister bare pattedyr i fargerike klær. Det er nok ikke mer komplisert enn at det hele bare handler om sex her. Sex med likesinnede, utvalgte mennesker.»

Senegal, oktober

 

EN TYNN MÅNESIGD lyste på den svarte himmelen. Rundt Miranda lød det hviskende stemmer på et språk hun ikke forsto. De satt sammenklemt i en cayuco. Den gule gatebelysningen i M’Bour var synlig på land et par kilometer unna. De to båtmotorene summet svakt. Et barn gråt, men ble hysjet på av moren. Noen hostet lenger bak i båten. Ute i mørket var det ytterligere fire fullastede farkoster som hadde begynt ferden mot Europa.

En kvinne i tjueårsalderen dultet til henne i siden.

«Hvor vil du reise?» hvisket hun på engelsk.

«Til Sverige», svarte Miranda.

«Hvor ligger det?»

«I Nord-Europa. Ved Tyskland.»

Miranda lente seg fram mot plastposen med matpakka, som lå mellom føttene hennes. Menneskesmuglerne bød på vann, sardiner og kjeks, men hun hadde fått beskjed om å ta med seg ekstra for å være sikker på at det ville bli nok. Hun hadde ikke klart å spise siden hun så det døde spedbarnet, men nå følte hun seg sulten. Hun åpnet kjekspakka og rakte den mot kvinnen.

«Jeg skal til Frankrike», sa kvinnen og puttet en kjeks i munnen.

«Har du fått deg jobb?» spurte Miranda. Hun tok en bit av kjeksen, som smakte vanilje.

«Jeg har en fetter der som sier at han kan fikse noe. Og du?»

Miranda ristet på hodet.

«Det skal være folk fra Sverige på Kanariøyene som kan fikse det. Jeg må bare finne dem.»

Kvinnen nikket.

«Alt kan ordnes, bare man har penger. Jeg heter Ndéye.»

Miranda la hånden mot brystet og sa navnet sitt.

Føreren, som satt bakerst og styrte de to Yamaha-motorene, slo hånden i en av de blå trettiliters bensindunkene og bannet til en mann som hadde tent en sigarett. Mannen unnskyldte seg lavmælt og kastet sigaretten over bord. Men menneskesmugleren var fortsatt forbanna, og sa noe hissig på fransk.

Da de gikk om bord, hadde de fått beskjed om at de ikke kunne røyke før det lysnet, for at militærbåtene som patruljerte kysten ikke skulle oppdage dem.

«Hva sier han?» hvisket Miranda til Ndéye.

«At han slenger ham over bord hvis han bryter reglene hans igjen.»

«Tror du han mener alvor?»

«Ja, det er nok best å gjøre som de sier. Ingen kommer til å løfte en finger for å redde en annen her. Fetteren min fortalte at …»

Stemmen hennes druknet i maskingeværild.

I neste øyeblikk begynte folk å skrike. En lyskaster sveipet over den mørke vannflaten et tjuetalls meter fra båten. Miranda og Ndéye kastet seg framover for å søke dekning da kulene slo inn i skroget og flere av de ubeskyttede passasjerene.

FELICIA RUNSIÖ KOM inn i rommet, og Vanessa slo ut med hånden mot den grønne sofaen der Mika hadde sittet. Hun var i tjuefemårsalderen, yngre enn de fleste andre deltakerne. Togaen strammet over brystene, Vanessa kunne se brystvortene hennes tydelig gjennom det tynne stoffet. Hun så diskré på klokka, som viste 23.40. Det hadde gått nesten to og en halv time siden Jakob Gradelius ble skutt og drept. Vanessa stilte et par kontrollspørsmål, og fikk vite at Felicia Runsiö var tjuefire år gammel og drev firmaet Scandinavian Shine, som solgte skjønnhetsprodukter på nettet.

«Hvordan har det seg at du og Jakob Gradelius gikk av gårde for dere selv?»

«Han ville det.»

«Du også?»

Felicia Runsiö nikket.

«Kunne du tenke deg å bli med meg til rommet der han ble skutt?»

Den unge kvinnen nølte litt, før hun reiste seg. De gikk bortover gangen i taushet, og kom omsider til salongen utenfor rommet der Jakob Gradelius ble drept.

«Hvor var dere da han spurte om dere skulle gå av gårde?»

«Her. Jeg var med en kvinne da.»

Felicia Runsiö pekte på en av divanene som sto midt i salongen.

«Var det bare dere her da?»

«Nei, det var både menn og kvinner.»

Vanessa ba henne fortsette.

«Vi hadde sex, og jeg merket at Jakob betraktet oss. Han sto der en stund, og så rakte han ut hånden og sa ‘kom’.»

Vanessa gransket henne nøye.

«Kjente dere hverandre fra før?»

«Nei. Vi har møtt hverandre på noen av disse festene, men aldri ligget med hverandre. Bare pratet litt.»

«Og dere har ikke truffet hverandre noe annet sted?»

«Nei. Aldri.»

Vanessa kikket bort mot rommet der teknikerne fortsatt jobbet.

«Hvorfor ble du med ham? Syntes du han var attraktiv?»

Felicia Runsiö nikket igjen.

«Visste du hvem han var?»

«Ja, han er jo ganske kjent.»

«Og der inne», sa Vanessa og pekte, «hadde dere sex.»

«Ja.»

Vanessa tok et skritt mot rommet og tråkket på noe mykt. Da hun så ned, oppdaget hun at det var en brukt kondom. Hun skrapte av skosålen mot teppet med vemmelse.

«Hvor lenge hadde dere sex?»

Felicia Runsiö smilte for første gang i løpet av samtalen.

«Jeg tok ikke tiden. Men omtrent ti minutter.»

Bilder av Jakob Gradelius og Felicia Runsiö som lå med hverandre, dukket opp i hodet til Vanessa. Hun fortrengte dem.

«Og dere var alene hele tiden?»

«Ja.»

Det lød en korthugd ordveksling mellom teknikerne fra rommet der Jakob Gradelius ble skutt.

«Hvorfor forlot du ham?» spurte Vanessa.

Felicia Runsiö så overrasket på henne.

«Hva mener du?»

«Dere hadde sex. Så gikk du ut, og noen skjøt ham.»

«Han ville at jeg skulle hente en kvinne til.»

Vanessa hevet øyenbrynene.

«En spesiell?»

Felicia ristet på hodet.

«Han sa jeg kunne bestemme. Men jeg rakk aldri å gjøre det.»

«Hvor befant du deg da du hørte det første skuddet?»

Felicia pekte på et punkt et stykke fra døra inn til rommet.

«Der.»

«Hva gjorde du?»

Felicia så spørrende på henne.

«Hva mener du?»

«Da du hørte skuddet», tydeliggjorde Vanessa. «Hvordan reagerte du?»

Felicia slo blikket ned.

«Jeg løp vekk. Alle gjorde det. Hva hadde du gjort?»

DA VANESSA STO opp, var klokka åtte på morgenen. Hun hadde ikke kommet seg i seng før klokka halv tre på natta, og hadde ikke mye lyst til å dra inn til politihuset. Stina Gradelius hadde vært for preget til at Martin kunne avhøre henne i går, og Vanessa skulle prøve senere på ettermiddagen. Da hun kom ut i den åpne kjøkken- og stueløsningen, satt Celine på en av barkrakkene, dypt hensunket i skjermen på laptopen.

«God morgen, vennen min», sa Vanessa.

«Kan bli», svarte Celine sammenbitt. «Men sannsynligvis ikke.»

Vanessa skjenket en kopp av kaffen som var igjen i trakteren, og satte seg på stolen ved siden av henne.

«Syns du jeg oppfører meg rart i nærheten av trær?» spurte Celine.

Vanessa så på henne.

«Du oppfører deg rart nå. Hva driver du med, egentlig?»

«Leter etter fobier. Jeg trenger en. Men da er jeg vel ikke dendrofob, da.»

Vanessa tok en slurk av kaffen.

«Hvorfor trenger du en fobi?»

Hun strakte seg etter den ristede brødskiva som var til overs, og tok en bit.

«På festen jeg var på i går, oppdaget jeg at alle har en fobi eller diagnose. Alle vennene mine har ADHD, OCD, en av guttene er bipolar. En jente jeg snakket med hadde hemofobi, panisk redd for å forblø, altså. Jeg virker jo helt syk når jeg ikke har noe i det hele tatt. Og med tanke på oppveksten min, burde jeg ha gode forutsetninger for å være skikkelig skakkjørt.»

Vanessa hadde adoptert Celine i forbindelse med at den alkoholiserte faren hennes ikke klarte å ta seg av henne lenger. Jenta hadde blitt plassert i fosterhjem, men rømte gang på gang og dukket opp utenfor døra til Vanessa.

«Prøv emetofobi.»

Celine kikket opp fra skjermen.

«Hva er det.»

«Fobi mot oppkast.»

Celine nikket tankefullt.

«Det kan jeg stå for. Jeg liker ikke spy.»

Vanessa pekte på laptopen.

«Nei, det er nok ganske uvanlig å like det. Ok, frøken emetofob. Kan jeg få låne den der en stund?»

Celine skjøv laptopen bort til Vanessa, som gikk inn på Aftonbladet.se. Ved midnattstid hadde avisjournalistene dukket opp utenfor Björnbo herregård. Overskriften som toppet nettsiden var ikke som Vanessa hadde ventet, og fikk henne nesten til å spytte kaffen ut over tastaturet av overraskelse.

Kjent finansmann skutt og drept på hemmelig sexfest – se bildene innefra herregården.

Artikkelen var publisert bare fire minutter tidligere.

Vanessa skummet gjennom teksten og så på bildene. Hun kjente igjen salongene, de store vinduene og innredningen. Men til forskjell fra besøket hennes kvelden i forveien, var herregården befolket av mennesker som hadde sex med hverandre. Ansiktene var pikslet og bildene av dårlig kvalitet, det så ut som om de stammet fra filmmateriale. Det var ingen tvil om at Aftonbladet hadde hatt en journalist med skjult kamera inne på sexfesten. Under reportasjen sto navnet på journalisten: Ebba Sjöö. Vanessa stirret på bildet. Hun gjenkjente henne vagt. De siste deltakerne hadde fått dra fra herregården ved totiden, så Ebba Sjöö måtte ha dratt til redaksjonen og jobbet hele lørdagsnatta for å få ferdig artikkelen.

«Hva gjorde du i går, forresten?» spurte Celine.

«Jeg var der», sa Vanessa og pekte på skjermen.

Celine stilte seg ved laptopen.

«Fint at du har fått deg en hobby.»

Vanessa tok fram mobilen, som lå på lading på soverommet, og fant nummeret til Aftonbladets sentralbord.

Hun presenterte seg som førstebetjent ved Grov krim City, og ba om å bli satt over til Ebba Sjöö. Da journalisten svarte, måtte Vanessa legge bånd på seg for ikke å skjelle henne ut. I stedet forklarte hun sammenbitt at hun ringte fra politiet og ville ha oversendt filmmaterialet.

«Jeg må høre med sjefen min først», sa Ebba. «Vent litt.»

Vanessa helte i seg resten av kaffen og åpnet døra til garderobeskapet. Tok fram et par svarte jeans og en grå pologenser i kasjmir, og la dem på den oppredde senga.

«Ja, hallo?»

«Jeg er her», sa Vanessa.

«Sjefen sier at dere kan se materialet her på redaksjonen, men at vi ikke utleverer det før vi har snakket med juristene våre.»

Vanessa pustet dypt og smilte anstrengt mot speilet før hun svarte.

«Da kommer jeg og en kollega innom. Vi ses snart.»

Hun ringte Martin og ba ham møte henne utenfor Aftonbladets redaksjon i Västra Järnvägsgatan.

